Baba sterf by kleuterskool: Lykskouing afgehandelArgieffoto Die lykskouing van ŉ vier maande oue babaseuntjie wat Dinsdagmiddag by ŉ kleuterskool aan die Oos-Rand dood is, is afgehandel. Sy dood bly egter steeds ŉ raaisel. Jan Rabie, die baba se oupa, het Vrydag aan Maroela Media gesê die gesin gaan op grond van regsadvies in dié stadium geen kommentaar oor sy kleinseun se dood lewer nie, totdat hulle met die kleuterskool, The Cow Jumped Over The Moon, se bestuur vergader het. “Ons gaan vandag (Vrydag) of Maandag met die kleuterskool vergader, waarna ons advokaat ŉ mediaverklaring oor die voorval sal uitreik. Nou fokus ons eers om die seer te verwerk en die begrafnisreëlings te tref,” het hy gesê. Maroela Media het vroeër berig die seuntjie is Dinsdagmiddag by die kleuterskool in Rynfield, Benoni, deur paramedici dood verklaar. Geen verdere besonderhede oor sy dood is bekend gemaak nie. Kapt. Nomsa Sekele, polisiewoordvoerder, het Woensdag aan Maroela Media bevestig die polisie doen ŉ geregtelike doodsondersoek om die oorsaak van sy dood vas te stel. Niemand is nog in verband met die voorval in hegtenis geneem nie. Sy het Vrydag aan Maroela Media gesê die nadoodse ondersoek is afgehandel, maar die polisie kan egter nog nie kommentaar daaroor lewer alvorens die amptelike verslag gereed is nie. Dit kan tot twee weke duur. Christie Fourie, hoof en eienares van die kleuterskool, het Woensdag aan Maroela Media gesê die kleuterskool kan ook nog nie kommentaar lewer nie. Die kleuterskool sal egter ŉ mediaverklaring uitreik sodra hulle kan. Volgens die kleuterskool se webwerf bestaan die skool al sedert 2000. “Ons is ŉ gevestigde skool met opgeleide onderwyspersoneel en ŉ verpleegster in die babasentrum. Die omgewing is ŉ liefdevolle huis weg van die huis af. Sekuriteitskameras verseker ŉ goed gemoniteerde veilige omgewing vir jou kosbare kinders,” lui ŉ inskrywing op die webwerf. Die skool sien om na pasgebore babas en kinders tot ses jaar oud. Die opgeleide kleuterskoolpersoneel is ook toegerus met noodhulpkennis.